 
 Petrus, Dei gratia Leuchorum episcopus, universis fidelibus in perpetuum. Omnibus tam futuris quam presentibus presenti scripto notificare curavimus quod Gerardus, comes Wadonismontis, dederit  Deo et fratribus Morimundi, pro salute anime sue et pro animabus antecessorum suorum et heredum, minam  ferri quantum trahere vel emere voluerint per totum bannum Caliniaci, ad faciendum ferrum infra  bannum vel extra sicut memorate ecclesie fratres voluerint, sine venta et omni consuetudine. Dedit  etiam piscariam in Musella per totum bannum per octo dies ad opus capituli. Donavit etiam eis unam  carratam feni in brolio suo et unum modium vini in vinea sua et unum modium frumenti de corvata  sua, ad mensuram Caliniaci annuatim in perpetuum. Preterea quicquid reclamare poterat in donis Rainaldi de Monz, omnes quoque querelas quas ea die adversus domum Morimundi habebat ex toto wirpivit  et finivit, et omnia de quibus eadem domus tunc temporis investita erat, concessit ac laudavit in perpetuum.  Concessit etiam ire et redire per totam terram suam sine dampno. Quod si factum fuerit, capitale tantum  restituetur. Facta sunt hec in capitulo Morimundi coram domino Henrico abbate et omni conventu, presentibus Radulfo de  Porta, Waltero Alemanno, Fulcone de Allevelcurt, militibus, cum comes uxorem non haberet. Laudaverunt hec omnia Hugo et Jofredus filii comitis et Comitissa filia ipsius, presente Walone monacho  Morimundi. Testes : Evelo de Spinali, Walterus Alemannus, Renerius de Betenei, Radulfus frater ipsius,  milites. Postea vero hec omnia recognovit idem comes coram ministerialibus suis apud Sanctum Vincentium,  Warnero scilicet villico, Johanne decano, Hugone forestario Caliniaci, Warnero forestario Sancti Vincentii,  Petro et Dominico piscatoribus, et determinavit ac distinxit quod fratres Morimundi amodo liberi erunt et quieti a venta et ab omni consuetudine per totum bannum. Addidit etiam alios octo dies ad piscandum, ita quod quindecim  diebus piscabuntur fratres Morimundi tam in magno flumine quam in brachiis et fossis et in noes tam per proprios  piscatores quam per piscatores ipsius comitis, sicut ipsi fratres voluerint. Constituit quoque ut quicumque villicus  erit, ipsis solvet vinum et frumentum et fenum in perpetuum. Si autem vinea vel corvata vel brolium comitis defecerit, quicumque villicus erit, unum modium frumenti et unum modium vini et unam carratam feni  de reditibus comitis alibi emet et reddet fratribus Morimundi. Quod si infra quindecim dies ex quo ipsi  fratres hęc requisierint, villicus non reddiderit, extunc ipse villicus excommunicatus sit donec reddat. Donavit etiam jamdictis fratribus idem comes per totum bannum usuaria in omnibus silvis ad faciendum carbones  et ad omnes alios usus et utilitates, sine omni consuetudine et cum omni libertate. Facta sunt hec in presentia  Henrici prioris Morimundi et Rodulfi cellerarii. Testes : Cono monachus Clariloci, Petrus et Garinus sacer-dotes de Caliniaco, Albricus miles de Marnai, Huonetus serviens comitis, Symon piscator Clariloci, Albricus hospes Morimundi. Actum anno dominice incarnationis M° C° LXXX° II°. Hanc donationem legitime factam, canonice confirmatam, quicumque infringere presumpserit, anathema sit. 